CHG ดีดแรง 4% โบรกอัพคำแนะนำ “ซื้อ” เป้าใหม่ 3 บ. มองกำไรปีนี้โตแตะ 973 ลบ.
CHG ดีดแรง 4% โบรกอัพคำแนะนำ “ซื้อ” เป้าใหม่ 3 บ. มองกำไรปีนี้โตแตะ 973 ลบ.
8 มี.ค. 2564

ผู้สื่อข่าวรายงานว่า บริษัท โรงพยาบาลจุฬารัตน์ จำกัด (มหาชน) หรือ CHG ณ เวลา 15.21 น. อยู่ที่ระดับ 2.70 บาท บวก 0.10 บาท หรือ 3.85% สูงสุดที่ระดับ 2.70 บาท ต่ำสุดที่ระดับ 2.64 บาท ด้วยมูลค่าการซื้อขาย 171.51 ล้านบาท

ด้าน บล.เคทีบีเอสที ปรับคำแนะนำ หุ้น CHG จากเดิม “ถือ” ขึ้นเป็น “ซื้อ” และราคาเป้าหมายเป็น 3.00 บาท (เดิม 2.90) อิงวิธี DCF (WACC 7.3%, Terminal growth 2.5%) เทียบเท่า 2564 PER ที่ 33 เท่า
ทั้งนี้ จากการประชุมนักวิเคราะห์วันที่ 5 มี.ค. มีมุมมองเป็นบวกมากขึ้น โดยมีประเด็นสำคัญดังนี้ 1) บริษัทตั้งเป้ารายได้ปี 2564 โตเกิน +10% จากรายได้ประกันสังคมที่เพิ่มขึ้น โดยเราคาดจำนวนผู้ประกันตนเพิ่มขึ้นเป็น 456,000 คน (+3% จากปีก่อน), 2) รายได้เฉลี่ยประกันสังคม ปี 2563 ทำได้ดีกว่าที่คาด, 3) มีรายได้จากธุรกิจใหม่ รับจ้างบริหารโรงพยาบาล 3 แห่ง (เกาะล้าน, พัทยา และ รพ.สิรินธร) คาดรายได้ราว 390 ล้านบาท/ปี เริ่มรับรู้ตั้งแต่ Q1/64 และ 4) ยังคงแผนสร้างโรงพยาบาลแม่สอด (ขนาด 100 เตียง) คาดเปิดได้ภายในไตรมาส 3/65
พร้อมปรับประมาณการกำไรสุทธิปีนี้ขึ้น +10% เป็น 973 ล้านบาท (+11% จากปีก่อน) และปี 2565 ขึ้น +7% เป็น 1,043 ล้านบาท (+7% จากปีก่อน) จากการปรับรายได้ประกันสังคมเพิ่มขึ้น +7%, เพิ่มรายได้จากการรับบริหารโรงพยาบาล 3 แห่ง และปรับ gross profit margin เพิ่มขึ้น +50 bps ขณะที่ยังคงสมมติฐานผู้ป่วยต่างชาติจะกลับเข้ามาในช่วงไตรมาส 4/64  แบบค่อยเป็นค่อยไป
ด้านราคาหุ้น underperformed SET +4%/-21% ใน 3 และ 6 เดือน จากความกังวลผลกระทบโควิด-19 กระทบรายได้ รพ. ที่ จ.สมุทรปราการ